Kantonský prevrat

Kantonský prevrat (, ) alebo Incident 20. marca alebo Čung-šanský incident alebo Kantonský puč vykonaný Čankajškom 20. marca 1926 predstavoval odstránenie komunistov z Národnej revolučnej armády a odstavenie ľavicového krídla Kuomintangu od moci v nacionalistickej kantonskej vláde Čínskej republiky. Incident viedol k upevneniu Čankajškovej moci v Kantone a umožnil následný Severný pochod.

 Pozadie 
náhľad|Čankajšek (vľavo) a Wang Ťing-wej (vpravo) v roku 1927.
Od leta 1917 sídlila v Kantone vláda na čele so Sunjatsenom a stranou Kuomintang, ktorá ovládala časť južnej Číny, zatiaľ čo zvyšok Číny bol ovládaný rôznymi generálmi. Po Sunjatsenovej smrti roku 1925 došlo k boju o moc vo vnútri Kuomintangu medzi pravicovým a ľavicovým krídlom strany. Pravicové krídlo viedol Čankajšek a ľavicové krídlo, pod vplyvom Sovietskeho zväzu, viedol Wang Ťing-wej, ktorý pôsobil po smrti Sunjatsena ako predseda kantonskej vlády. Na tom, kedy začať kampaň proti vojenským vládam v severnej Číne, sa obe frakcie nezhodli, pričom pravica presadzovala skoršiu kampaň. Na zjazde Kuomintangu v januári 1926 varoval Čankajškov zástupca Chu Chan-min, že je strana takmer celá pod ľavicovou kontrolou.

 Puč 
náhľad|Loď SS Čung-šan pod paľbou.
Pobrežná obranná loď SS Čung-šan predstavovala najsilnejšiu loď námorníctva kantonskej vlády. Jej kapitánom bol komunista Li Č’-lung, ktorý spolupracoval so Sovietskym zväzom. Loď presunul ku Kantonu, aby zastrašil pravicové krídlo. Loď sa v noci z 18. na 19. marca 1926 presunula k ostrovu Čchang-čou pri Kantone a následne odplávala. Čankajšek nasledujúceho dňa uviedol, že kapitán klamal, že sa jedná o jeho rozkazy. Armáda následne odhalila telefonáty medzi príslušníkmi ľavého krídla Kuominangu a kapitánom Li Č’-lungom preukazujúcim prípravu komunistického prevratu.

Dňa 20. marca 1926 Čankajšek vyhlásil stanné právo a nechal vypnúť telefónnu sieť v Kantone. Čankajšek využil najmä kadetov vojenskej akadémie Whampoa, ktorú viedol. Pri úsvite časť armády verná Čankajškovi zadržala kapitána Li Č’-lunga v jeho spálni a získala kontrolu nad loďou. Vojsko obkľúčilo vilu ľavicového predáka strany Wang Ťing-weja, kde žili aj sovietski poradcovia. Zatknutí boli aj komunisti v štrajkovom výbore a vo vnútri vojenskej akadémie Whampoa, kde začala Čankajškova kariéra. Zatknutí boli aj sovietski poradcovia Vasilij Bľucher a Michail Borodin. Wang Ťing-wej bol následne prepustený a dočasne bol odoslaný na dovolenku.

 Následky 
Prevrat ukončil komunistické snahy ovládnuť stranu Kuomintang a jej vládu v Kantone. Čankajšek požadoval, aby komunistická frakcia Kuominangu zverejnila zoznam svojich členov, nespochybňovala Sunjatsenove Tri ľudové princípy a nikde netvorila viac ako tretinu ľudí v zastupiteľstve. Prevrat uvoľnil Čankajškovi ruky na uskutočnenie úspešného severného pochodu. Ešte v roku 1926 civilná vláda vedená ľavicovým krídlom presídlila do Chang-kchou a 18. apríla 1927 založil Čankajšek pravicovú vládu v Nankingu. Ľavicová vláda sa následne rozpadla, zatiaľ čo Čankajšek sa stal prezidentom a získal postupne kontrolu nad väčšinou Číny. Dňa 21. marca 1927 vstúpila Národná revolučná armáda do Šanghaja a v júni 1928 do Pekingu.

 Referencie 

 Zdroj 

Kategória:Štátne prevraty
Kategória:Udalosti v 1926
Kategória:Dejiny Číny